रूठ गए हैं नए इस्पात मंत्री बेनी प्रसाद वर्मा?  
इस्पात मंत्रालय का स्वतंत्र प्रभार देकर राज्य मंत्री बनाए गए बेनी प्रसाद वर्मा नाखुश नजर आ रहे हैं क्योंकि उन्हें कैबिनेट मंत्री नहीं बनाया गया है।
इस्पात मंत्रालय का स्वतंत्र प्रभार देकर केंद्रीय मंत्रिपरिषद में राज्य मंत्री बनाए गए बेनी प्रसाद वर्मा नाखुश नजर आ रहे हैं क्योंकि उन्हें कैबिनेट मंत्री नहीं बनाया गया है।  वर्ष 2009 के लोकसभा चुनाव से पहले समाजवादी पार्टी छोड़कर कांग्रेस में आए वर्मा अपने आवास पर अपने करीबी समर्थकों के साथ ही रहे। वह मिठाइयों और गुलदस्तों के साथ बड़ी तादाद में मौजूद अपने समर्थकों का अभिवादन स्वीकार करने बाहर नहीं आए।  70 वर्षीय वर्मा उत्तर प्रदेश के कुर्मी समुदाय से आते हैं। वह वर्ष 1996 से 1998 के बीच तत्कालीन संयुक्त मोर्चा सरकार में कैबिनेट दर्जे के साथ संचार मंत्री रह चुके हैं।  मीडियाकर्मियों के अनुरोध पर वर्मा अपने आवास से बाहर आए और कहा, 15 दिन इंतजार करें। कुछ और होने वाला है। उन्होंने कांग्रेस अध्यक्ष सोनिया गांधी पर पूरा भरोसा जताया और कहा कि पार्टी अध्यक्ष को भी उन पर पूरा भरोसा है।  वर्मा ने कहा, मैं कांग्रेस के सैनिकों में से एक हूं। यह पूछने पर कि 15 वर्ष के अंतराल के बाद क्या उन्हें अब कैबिनेट मंत्री बनाया जाएगा, वर्मा ने कहा, हो सकता है। मैं इसे सस्पेंस की तरह रखूंगा। मैं आपको इस बारे में कुछ नहीं बताऊंगा। उन्होंने कहा कि वह उन्हें सौंपा गया प्रभार अगले एक-दो दिन में संभाल लेंगे।  वर्मा ने कहा, मुझे समाजवादी पार्टी से ज्यादा कांग्रेस में सम्मान मिला है।